CELEX: 32020D1358
Language: sl
Date: 2020-09-28 00:00:00
Title: Izvedbeni sklep Komisije (EU) 2020/1358 z dne 28. septembra 2020 o uporabi Direktive 2009/103/ES Evropskega parlamenta in Sveta v zvezi s preverjanji zavarovanja civilne odgovornosti pri uporabi motornih vozil, ki se običajno nahajajo v Bosni in Hercegovini (Besedilo velja za EGP)

29.9.2020   
               
               
                  SL
               
               
                  Uradni list Evropske unije
               
               
                  L 314/66
               
            
         IZVEDBENI SKLEP KOMISIJE (EU) 2020/1358
         z dne 28. septembra 2020
         o uporabi Direktive 2009/103/ES Evropskega parlamenta in Sveta v zvezi s preverjanji zavarovanja civilne odgovornosti pri uporabi motornih vozil, ki se običajno nahajajo v Bosni in Hercegovini
         (Besedilo velja za EGP)
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Direktive 2009/103/ES Evropskega parlamenta in Sveta z dne 16. septembra 2009 o zavarovanju civilne odgovornosti pri uporabi motornih vozil in o izvajanju obveznosti zavarovanja takšne odgovornosti (1) ter zlasti točke (b) člena 2 v povezavi s členom 8(2) Direktive,
         ob upoštevanju naslednjega:
         
                     (1)
                  
                  
                     V skladu z drugim pododstavkom člena 8(1) Direktive 2009/103/ES je treba vozila, ki se običajno nahajajo v tretji državi, v zvezi z dokumentacijo obveznega zavarovanja civilne odgovornosti pri uporabi takšnih vozil obravnavati kot vozila, ki se običajno nahajajo v Uniji, če nacionalni biroji vseh držav članic vsak posamično, v skladu z določbami svoje nacionalne zakonodaje o obveznem zavarovanju, jamčijo za poravnavo odškodninskih zahtevkov v primeru nesreč, ki jih na njihovem ozemlju povzročijo taka vozila.
                  
               
                     (2)
                  
                  
                     Člen 2 Direktive 2009/103/ES določa, da je uporaba člena 8 navedene direktive za vozila, ki se običajno nahajajo v tretji državi, pogojena s sklenitvijo sporazuma med nacionalnimi zavarovalnimi biroji držav članic in nacionalnimi zavarovalnimi biroji take tretje države. Da se lahko člen 8 navedene direktive uporablja za taka vozila, mora Komisija določiti datum uporabe te določbe za ta vozila ter vrste vozil, za katere se ta določba uporablja, potem ko v tesnem sodelovanju z državami članicami ugotovi, da je bil tak sporazum sklenjen.
                  
               
                     (3)
                  
                  
                     Nacionalni zavarovalni biroji držav članic Evropskega gospodarskega prostora in drugih pridruženih držav so 30. maja 2002 sklenili sporazum, na podlagi katerega je zagotovljena poravnava odškodninskih zahtevkov v primeru nesreč, ki se zgodijo na njihovem ozemlju in jih povzročijo vozila, ki se običajno nahajajo na ozemlju drugih strank sporazuma, ne glede na to, ali so taka vozila zavarovana (v nadaljnjem besedilu: sporazum).
                  
               
                     (4)
                  
                  
                     Nacionalni zavarovalni biroji držav članic ter Andore, Islandije, Norveške, Srbije in Švice so 13. junija 2019 podpisali Dopolnilo št. 2 k Sporazumu, da bi vanj vključili nacionalni zavarovalni biro Bosne in Hercegovine. Navedeno dopolnilo določa praktične ureditve za odpravo preverjanj zavarovanja pri vozilih, navedenih v sporazumu, ki se običajno nahajajo na ozemlju Bosne in Hercegovine, in zajema vse vrste vozil, razen vojaških vozil, registriranih v tej državi.
                  
               
                     (5)
                  
                  
                     Zato so izpolnjeni vsi pogoji za odpravo preverjanja zavarovanja civilne odgovornosti pri uporabi motornih vozil v skladu z Direktivo 2009/103/ES v primeru vozil, ki se običajno nahajajo v Bosni in Hercegovini –
                  
               SPREJELA NASLEDNJI SKLEP:
         
            Člen 1
            Države članice se od 19. oktobra 2020 ob vstopu v Unijo vzdržijo preverjanja zavarovanja civilne odgovornosti pri vseh vrstah vozil, ki se običajno nahajajo na ozemlju Bosne in Hercegovine, z izjemo vojaških vozil, registriranih v tej državi.
         
         
            Člen 2
            Države članice takoj obvestijo Komisijo o ukrepih, ki so jih sprejele za uporabo tega sklepa.
         
         
            Člen 3
            Ta sklep začne veljati dvajseti dan po objavi v Uradnem listu Evropske unije.
         
         
            V Bruslju, 28. septembra 2020
            
               
                  Za Komisijo
               
               
                  Predsednica
               
               Ursula VON DER LEYEN
            
         
         
            (1)  UL L 263, 7.10.2009, str. 11.